钦定古今图书集成/历象汇编/乾象典/第066卷 > 坤舆图说 > 《风为干热之气》
## 钦定古今图书集成/历象汇编/乾象典/第066卷 > 坤舆图说 > 《风为干热之气》

夫风之本质，乃地所发，干热之气，有多端可证。一、试
“《春秋》时多风，何也？是时空际多聚干热之气。二、晓晨
时多风，何也？日出而升，必摄多气。三、雪化时多风，何
也？雪内多有干气，是气将分别于冷湿，故生风。四、空
际忽见火色，知后必有风，何也？火者干热之气所致
也。五、风愈大而物愈燥，何也？风之元质干热故也。”由
是可知空际之气虽动，时或生风，亦能如风之清凉
人物。然其实与风不同，则风之元质，多属干气，而干
气中或亦有湿气参之。故春时之风与海上之风，多
致物朽，可以为验。大海中黄道之下，恒有东风，故船
往西行者，必宜顺风，则行而疾；如东行，则逆风而迟。
盖太阳从冬至迄夏至，轮转恒行黄道下，而其爆煖
不绝，照于空际正对之气，令之冲上。然其故恒随太
阳从东而西，则东边之风气必后随之，而恒补前气
之缺矣。大海之水亦然，恒随太阳从东而西。盖太阳
西行，无一息之停，以其爆热恒照，而吸西海之水气，
令之上冲而成云雾。因而在西之水面比在东之水
面恒卑。盖东高西卑，则海水从东而西流，以补其缺；
此自然之理也。

“夫干热气腾上，至于中域，为冷寒气所扼，既不得上
而性轻，又不得下，则必至横飞也。又其飞之速迟强
弱，由于气之众寡清浊，及其上冲之力与势也。盖气
之冲上者疾急，一值阻扼，其退飞亦必速迅，由是可
知风飞时，其前后左右之气，无不动而随之者，是以
气动为风者，亦必有故也。”或问“旋风何若？”曰：“上所论
干热之气，入数云内，复各爆出，适相撞结，因各随所
向之地，互相推逐，以成旋轮。譬之川水，其急流时，忽
值山石阻遏，无由可出，即回而为旋窝也。又譬之诸
风，凡从广阔之地归入隘巷，而无路可出，必回旋矣。
是风在平地，值物多起；在海中，值舟多沉。”

夫风有多利，姑举四端：其一，拂动近气，令就平和，以
利呼吸。人与诸生，缘此以免闭塞之伤。盖近气无风，
则积聚不散，有伤生命故也。其二，带云成雨，以滋内
地。盖内地气微，旋生旋灭，力不足成云雨之功。惟大
海广受日照，猛起湿热之气，蓬蓬勃勃，升至中域。太
阳返照，光力不及之际，遂乃变热而凉，先结成云，渐
散成雨，然使无风带入内地，则湿气所成，云雨复归
初升原处，何由利内地之人乎？其三燥地所馀潮气，
悦生动物，速熟诸果。其四“助舟楫之力，以通货财，以
利天下”是也。